*Projekts*

Rīgā

\_\_\_\_\_\_\_\_\_\_\_ Nr. \_\_\_\_\_\_\_\_\_\_

Uz 02.11.2017. Nr. 142.9/8-43-12/17

**Latvijas Republikas Saeimas**

**Tautsaimniecības, agrārās, vides**

**un reģionālās politikas komisijai**

Par normatīvo regulējumu mikroliegumu izveidei

Ministru kabinetā ir saņemta Saeimas Tautsaimniecības, agrārās, vides un reģionālās politikas komisijas vēstule, ar kuru tā pārsūta pašvaldību pārstāvju iesniegumus, kuros tiek izteiktas bažas par jaunu mikroliegumu izveidi vietās, kas pašvaldību teritoriju plānojumos nav paredzētas kā dabas pamatnes teritorijas. Gadījumos, kad konkrētā vieta spēkā esošajos teritorijas plānojumos ir noteikta kā apbūves teritorija, zemes īpašniekiem var tikt uzlikti saimnieciskās darbības ierobežojumi, kurus nav paredzēts kompensēt saskaņā ar spēkā esošiem normatīviem aktiem.

Ministru kabinets ir iepazinies ar vēstuli un izprot zemes īpašnieku un pašvaldību neapmierinātību, kad teritorijas plānojumos apbūvei paredzētās teritorijās tiek atklāti jauni īpaši aizsargājami biotopi vai īpaši aizsargājamu sugu dzīvotnes, kuru aizsardzībai ir veidojami mikroliegumi. Lēmumi par mikroliegumu izveidošanu, nereti rada zemes īpašniekiem lielus zaudējumus un neuzticēšanos pašvaldībām, jo tiek pārkāpts tiesiskās paļāvības princips.

Attiecībā uz mikrolieguma nodibināšanu, kura rezultātā personai var rasties īpašuma tiesību ierobežojumi, norādāms, ka saskaņā ar Latvijas Republikas Satversmes (turpmāk – Satversme) 105. pantu ikvienam ir tiesības uz īpašumu. Īpašumu nedrīkst izmantot pretēji sabiedrības interesēm. Īpašuma tiesības var ierobežot vienīgi saskaņā ar likumu. Īpašuma piespiedu atsavināšana sabiedrības vajadzībām pieļaujama tikai izņēmuma gadījumos uz atsevišķa likuma pamata pret taisnīgu atlīdzību. Tādējādi, ja mikrolieguma nodibināšana ir saistāma ar personas īpašuma tiesību ierobežojumu, ir jāņem vērā Satversmes 105.pantā noteiktie personas īpašuma tiesību aizsardzības principi, kas paredz visaptverošu mantiska rakstura tiesības (īpašuma tiesības) garantiju. Savukārt atbilstoši Satversmes 115. pantam valsts aizsargā ikviena tiesības dzīvot labvēlīgā vidē, sniedzot ziņas par vides stāvokli un rūpējoties par tās saglabāšanu un uzlabošanu. Līdz ar to no vienas puses valsts aizsargā personas īpašuma tiesības, bet no otras puses, sabiedrības interešu nodrošināšana var kalpot par pamatu personas īpašuma tiesību ierobežošanai uz likuma pamata. Ievērojot minēto, nosakot personas īpašuma tiesību ierobežojumu, būtu jāvērtē tā apjoms un smagums, kā arī jāvērtē nepieciešamība paredzēt taisnīgu kompensāciju nekustamā īpašuma īpašniekam par tā īpašuma tiesību ierobežojumu. Turklāt, ja ierobežojums personai pilnībā liedz izmantot savas īpašuma tiesības, būtu vērtējams arī jautājums par nekustamā īpašuma atsavināšanu sabiedrības vajadzībām.

Vides aizsardzības un reģionālās attīstības ministrija bija izstrādājusi un 2017. gada 23. martā Valsts sekretāru sanāksmē izsludinājusi Ministru kabineta noteikumu projektu "Grozījumi Ministru kabineta 2012.gada 18.decembra noteikumos Nr.940 "Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu"". Diemžēl grozījumi bija apjomīgi un iekļāva arī jautājumus, kas no iesaistītajām pusēm netika atbalstīti, kā rezultātā ministrija atsauca izsludināto grozījumu projektu.

Tajā pašā laikā norādām, ka šobrīd spēkā esošajos Ministru kabineta 2012.gada 18.decembra noteikumos Nr.940 "Noteikumi par mikroliegumu izveidošanas un apsaimniekošanas kārtību, to aizsardzību, kā arī mikroliegumu un to buferzonu noteikšanu" (turpmāk – MK noteikumu Nr.940) 13. punkts nosaka, ka atbildīgā institūcija pārbauda, vai plānotā mikrolieguma teritorija nepārklājas ar jau esošu mikrolieguma teritoriju vai īpaši aizsargājamu dabas teritoriju, kuras aizsardzības un izmantošanas noteikumi nodrošina attiecīgās sugas vai biotopa (sugas vai biotopa, kura dēļ mikroliegums tiek plānots) aizsardzību. Pirms lēmuma pieņemšanas par mikrolieguma izveidošanu, atbildīgai institūcijai jāizvērtē pašvaldības teritorijas plānojumā vai lokālplānojumā paredzētā atļauta zemes izmantošana potenciālajā mikrolieguma teritorijā. Ja teritorijas pārklājas, par to informē ekspertu, kurš izvērtē plānotā mikrolieguma nepieciešamību. Līdz ar to jau šobrīd pēc spēkā esošajiem noteikumiem ir jāveic izvērtējums attiecībā par teritorijas plānojumu.

Savukārt MK noteikumu Nr.940 23.2. apakšpunkts nosaka, ka mikroliegumus neveido pašvaldību teritorijas attīstības plānošanas dokumentos norādītajās esošās apbūves teritorijās ar izbūvētu infrastruktūru. Minētā norma ietver divus nosacījumus, kuriem izpildoties netiek veidoti mikroliegumi: pirmkārt, pašvaldību teritorijas attīstības plānošanas dokumentos, konkrētajai teritorijai jābūt noteiktai kā apbūves teritorijai, otrkārt, konkrētajā teritorijā jābūt izbūvētai infrastruktūrai.

Izvērtējot pieteikumu mikrolieguma izveidei, jāņem vērā ne tikai MK noteikumu Nr. 940 23.2. apakšpunkta nosacījumi, bet arī 17. punkts kurš noteic, ka atbildīgā institūcija, pieņemot lēmumu par mikrolieguma izveidošanu, izvērtē pašvaldības un zemes īpašnieka vai, ja tāda nav, nomnieka vai tiesiskā valdītāja viedokli un sabiedrībai nozīmīgas sociālās vai ekonomiskās intereses. Līdz ar to atbildīgās iestādes kompetencē ir pirms lēmuma pieņemšanas izvērtēt, vai pastāv sabiedrībai nozīmīgas sociālās vai ekonomiskās intereses un vai to realizēšana ir pretrunā ar mikrolieguma izveidi, kā arī, vai attiecīgais biotops var tikt saglabāts bez mikrolieguma izveidošanas, tai pašā laikā realizējot zemes īpašnieka intereses. Tāpēc jāņem vērā arī tas, vai, īstenojot pašvaldības teritorijas plānojumu, konkrētajā teritorijā saskaņā ar normatīvajiem aktiem ir uzsākta detālplānojuma izstrāde, vai ir uzsākts būvniecības process un ir izsniegta būvatļauja.

Tomēr, ja pašvaldībām esošais regulējums šķiet precizējams, Ministru kabinets atbalsta Latvijas Pašvaldību savienības iniciatīvu izstrādāt grozījumus MK noteikums Nr. 940, precizējot noteikumu 23.3. punktu. Aicinām Latvijas Pašvaldību savienību iesniegt Vides aizsardzības un reģionālās attīstības ministrijai iespējamo grozījumu redakciju 23.2.punkta precizēšanai.”

Paredzams, ka tuvākajos gados situācija teritoriju plānojumu izstrādē mainīsies, jo Vides aizsardzības un reģionālās attīstības ministrijas padotības iestāde – Dabas aizsardzības pārvalde īsteno projektu, kura ietvaros veic Eiropas Savienības nozīmes biotopu apsekošanu jeb “Dabas skaitīšanu”. Vides aizsardzības un reģionālās attīstības ministrija informē, ka pēc dabas vērtību apzināšanas tiks iegūta informācija par Latvijā sastopamajām dabas vērtībām (ES nozīmes biotopiem), to stāvokli un daudzumu valstī. Daudzos gadījumos zemju īpašniekiem nevajadzēs tērēt privātos līdzekļus ekspertīzēm, lai pieteiktos atbalsta/kompensāciju maksājumiem, saņemtu būvatļaujas vai tehniskos noteikumus. Projektā  īstenotās aktivitātes palīdzēs arī samazināt administratīvo slogu un laika resursu patēriņu dažādu atļauju sagatavošanā un izsniegšanā, jo ievadītie dati dabas datu pārvaldības sistēmā „Ozols” būs savietoti ar citām valsts informācijas sistēmām, piemēram, [www.geolatvija.lv](https://geolatvija.lv/geo/#/). Izmantojot datu bāzēs iekļauto informāciju, būs iespējams mērķtiecīgāk plānot uzņēmējdarbību, rēķinoties ar īpaši aizsargājamo sugu un biotopu izplatību. Kā arī projekta ietvaros iegūtie dati palīdzēs daudz efektīvāk sabalansēt dabas aizsardzības un tautsaimniecības attīstību, kā arī apzināt konkrētās teritorijas unikalitāti, kā arī būs atbalsts teritorijas plānojumam un no tā izrietošajiem ekonomiskajiem ieguvumiem.

Ministru prezidents Māris Kučinskis

Iesniedzējs:

zemkopības ministrs Jānis Dūklavs

L.Āboliņa 67027285

Lasma.Abolina@zm.gov.lv